Slutspil om elbiler: Afgifter på vej over fire år - andre bilkøbere betaler

Politik Eksklusivt for kunder

Fremtiden for elbiler i Danmark er nu endelig tæt på en løsning efter flere måneder, hvor stemningen har været helt elektrisk - og hvor selv Teslas topchef Elon Musk har forsøgt sig med et lobby-visit i Danmark.



Nul-afgiften på elbiler udløber til nytår, men ifølge Børsens kilder kan en ny politisk aftale falde på plads indenfor få dage, hvor elbilerne får forlænget spilletid med afgift-rabatter.



Der er lagt op til en langsom udfasning over fire år, men det koster samtidig penge at finansiere, og derfor står alle andre bilkøbere, der går efter en benzin- eller dieselbil, til at få et nyt afgiftsmæk på mellem 1000 og 1800 kr.



Liberal Alliance forlader forhandlingerne



Derfor har Liberal Alliance nu forladt forhandlingerne.



"Der har været tale om, at man vil lave en langsom udfasning af afgiftsfritagelsen, så man på et tidspunkt rammer den almindelige afgift. Det skal finansieres af andre bilkøbere, og det vil ikke være med til," siger Merete Riisager, skatteordfører i Liberal Alliance.



Hun fortsætter:



"Det kan ikke nytte noget, at man pålægger almindelige bilkøbere at betale for elbilerne og betale yderligere for deres biler."



Ekstra afgift på 1000 til 1800 kr



Modellen, der skal redde elbilerne og forlænge afgiftsfritagelsen, vil fjerne lempelsen på bilradioer. Et indgreb, der betyder, at prisen på almindelige biler og mikro biler stiger.



"Det, der har ligget på bordet, er, at helt almindelige biler bliver 1800 kr. dyrere og mikro-biler omkring 1000 kr. dyrere. Det er slet ikke den vej, vi vil gå," siger Merete Riisager.



Hun mener, at pengene til at finansiere afgiftsfritagelsen på elbiler bør findes ved at reducere det offentlige forbrug - og ikke på bilområdet.



Grundlæggende er Liberal Alliance positivt stemt overfor en afgiftsfritagelse på elbiler, men de ser også gerne, at almindelige biler skal være billigere.



En hån mod almindelige mennesker



Derfor mener de, at forhandlingerne går den forkerte vej, hvis det er bilkøberne, der skal betale for, at elbilsmarkedet fortsat kan overleve.



Men er 1800 kr. er en fuldstændig urimelig prisstigning, når danskerne køber en bil til 80.000-100.000 kr. og op efter?



"Vi har meget urimeligt høje bilpriser i Danmark, som betyder, at mange familier køber små og usikre biler i stedet for de biler, de har brug for i deres hverdag. Det handler ikke om beløbet på 1800 kr, det er helt principielt. Havde det været 10 kr., havde jeg også været imod det. Det er en hån mod almindelige mennesker, at vi ikke kan finde ud af at holde op med at bruge deres penge," siger Merete Riisager.



Statskassen går glip af 650 mio. kr. om året ved at holde elbiler helt fri for afgifter.



Danmark har verdens højeste registreringsafgifter på op mod 180 pct., og der kommer hele 17,6 mia. kr. i statskassen i år alene på den konto.





